《和罗仲素寄子静长篇》
宋代·陈渊

龟山绝壑蟠豫章，秀干往往参天长。十年收拾多散亡，只有太白追蟾光。

知君所得不可详，宴坐镡溪名益彰。独尝为我露其铓，尽扫杨墨挥韩庄。

迩来黄面稍侵疆，剑藏于室矢在房。分将肌肉剜为疮，犹说道心乃平常。

我欲从之挹馀芳，竟坐此传乖所望。新诗谩说陋汉唐，直以未画穷羲皇。

岂知籓篱不自防，欲举万目谁为纲。况彼桀骜非勤王，安用援手登之堂。

爱君骏足如飞黄，一空冀北无留良。四蹄雷雹方腾骧，肯如驽马徒争强。

作者简介：（?—1145）宋南剑州沙县人，字知默，世称默堂先生。初名渐，字几叟。早年从学二程，后师杨时。时以其深识圣贤旨趣，妻以女。高宗绍兴五年，以廖刚等言，充枢密院编修官。七年以胡安国荐，赐进士出身。九年除监察御史，寻迁右正言，入对论恩惠太滥。言秦桧亲党郑亿年有从贼之丑，为桧所恶。主管台州崇道观。有《墨堂集》。